b"\n_START_ARTICLE_\nQuilogram\n_START_SECTION_\nMassa i pes\n_START_PARAGRAPH_\nEl quilogram \xc3\xa9s una unitat de massa, una mesura que a la vida di\xc3\xa0ria fem correspondre amb el pes de les coses. No obstant aix\xc3\xb2, la massa \xc3\xa9s en realitat una propietat inercial, \xc3\xa9s a dir, la tend\xc3\xa8ncia d'un objecte a romandre a una velocitat constant si no hi ha cap for\xc3\xa7a exterior que actu\xc3\xaf per canviar aquest estat. D'acord amb les lleis del moviment d'Isaac Newton del 1687, utilitzant la f\xc3\xb3rmula F =\xe2\x80\x89ma, un objecte amb una massa m d'un quilogram s'accelerar\xc3\xa0 (a) un metre per segon cada segon (al voltant d'una desena part de l'acceleraci\xc3\xb3 de la gravetat de la Terra) quan sobre l'objecte actu\xc3\xaf una for\xc3\xa7a F d'un newton._NEWLINE_Mentre que el pes de la mat\xc3\xa8ria dep\xc3\xa8n directament de la for\xc3\xa7a de gravetat, la seva massa \xc3\xa9s invariant. Per tant, en el cas dels astronautes en un ambient de microgravetat no necessiten fer cap esfor\xc3\xa7 per sostenir objectes a les naus espacials perqu\xc3\xa8 no tenen pes. No obstant aix\xc3\xb2, at\xc3\xa8s que els objectes en condicions de microgravetat conserven la seva massa i la seva in\xc3\xa8rcia, un astronauta ha d'exercir deu vegades m\xc3\xa9s for\xc3\xa7a donar la mateixa acceleraci\xc3\xb3 a un objecte de 10 quilograms que a un altre d'un quilogram._NEWLINE_A la Terra, un gronxador pot servir per demostrar la relaci\xc3\xb3 entre la for\xc3\xa7a, la massa i l'acceleraci\xc3\xb3 sense ser influenciat de manera apreciable pel pes (la for\xc3\xa7a cap avall). Si som darrere d'un adult gros assegut i quiet en un gronxador i li donem una empenta forta, la persona s'acceleraria de forma relativament lenta i durant el moviment cap endavant nom\xc3\xa9s recorrer\xc3\xa0 una dist\xc3\xa0ncia petita abans de comen\xc3\xa7ar a anar cap enrere. Exercint el mateix esfor\xc3\xa7 quan s'empeny a un nen petit produiria una acceleraci\xc3\xb3 for\xc3\xa7a m\xc3\xa9s gran.\n_START_SECTION_\nHist\xc3\xb2ria\n_START_PARAGRAPH_\nEl 7 d'abril del 1795, a la Fran\xc3\xa7a revolucion\xc3\xa0ria es va decretar que el gram era igual al pes absolut d'un volum d'aigua igual al cub de la cent\xc3\xa8sima part del metre a la temperatura a la qual es fon el gel. Per\xc3\xb2 at\xc3\xa8s que el comer\xc3\xa7 comporta objectes significativament m\xc3\xa9s massius que un gram i que la massa est\xc3\xa0ndard feta a partir de l'aigua no sembla excessivament adequada ni estable, la regulaci\xc3\xb3 del comer\xc3\xa7 necessitava la concreci\xc3\xb3 de la definici\xc3\xb3 basada en l'aigua en un patr\xc3\xb3 m\xc3\xa9s utilitzable. Per aix\xc3\xb2 a es va fer un artefacte met\xc3\xa0l\xc2\xb7lic com a massa est\xc3\xa0ndard provisional que era mil vegades m\xc3\xa9s massiu que el gram, el quilogram._NEWLINE_Al mateix temps es va crear una comissi\xc3\xb3 de treball per a determinar de manera precisa la massa d'un dec\xc3\xadmetre c\xc3\xbabic, un litre, d'aigua Tot i que el decret que definia el quilogram especificava l'aigua a 0\xc2\xa0\xc2\xb0C, la temperatura en la qual es troba en el seu punt m\xc3\xa9s estable, despr\xc3\xa9s de diversos anys de recerca, el 1799 el qu\xc3\xadmic franc\xc3\xa8s Louis Lef\xc3\xa8vre-Gineau i el naturalista itali\xc3\xa0 Giovanni Fabbroni van proposar la redefinici\xc3\xb3 de l'est\xc3\xa0ndard en funci\xc3\xb3 del punt m\xc3\xa9s estable de la densitat de l'aigua: la temperatura a la qual l'aigua assoleix la seva m\xc3\xa0xima densitat, en aquell moment, 4\xc2\xa0\xc2\xb0C. Van determinar que un dec\xc3\xadmetre c\xc3\xbabic d'aigua a la seva m\xc3\xa0xima densitat era igual al 99,9265% de la massa del prototip est\xc3\xa0ndard de quilogram fet quatre anys abans._NEWLINE_El mateix any 1799, es va construir un prototip totalment de plat\xc3\xad amb l'objectiu de qu\xc3\xa8 fos igual, en la mesura en qu\xc3\xa8 fos cient\xc3\xadficament possible, a la massa d'un dec\xc3\xadmetre c\xc3\xbabic d'aigua a 4\xc2\xa0\xc2\xb0C. El prototip va ser presentat a l'Arxiu de la Rep\xc3\xbablica al juny, i el 10 de desembre d'aquell any era formalment ratificat i el quilogram definit com la massa d'aquell prototip. Aquesta definici\xc3\xb3 seria l'est\xc3\xa0ndard durant els seg\xc3\xbcents noranta anys.\n_START_SECTION_\nPrototip Internacional del Quilogram\n_START_PARAGRAPH_\nEl tractat internacional de la Convenci\xc3\xb3 del Metre es va signar el 20 de maig del 1875 i va establir el Sistema Internacional d'Unitats, que des del 1889 defineix la magnitud del quilogram com la massa del Prototip Internacional del Quilogram. Aquest prototip est\xc3\xa0 fet d'un aliatge de plat\xc3\xad conegut com a \xc2\xabPt-10Ir\xc2\xbb, que est\xc3\xa0 format per un 90% plat\xc3\xad i un 10% d'iridi (en massa) i t\xc3\xa9 una forma de cilindre recte d'altura igual al di\xc3\xa0metre (39,17\xc2\xa0mm) per reduir al m\xc3\xadnim la seva superf\xc3\xadcie. L'addici\xc3\xb3 del 10% d'iridi millora el prototip totalment de plat\xc3\xad del 1799 de l'Arxiu de la Rep\xc3\xbablica augmentant considerablement la seva duresa al mateix temps que conservava moltes de les virtuts del plat\xc3\xad: gran resist\xc3\xa8ncia a l'oxidaci\xc3\xb3, una densitat extremadament alta, una conductivitat el\xc3\xa8ctrica i t\xc3\xa8rmica satisfact\xc3\xb2ries, i una petita susceptibilitat magn\xc3\xa8tica. El Prototip Internacional del Quilogram i les seves sis c\xc3\xb2pies germanes s'emmagatzemen a l'Oficina Internacional de Pesos i Mesures (BIPM) a una caixa forta amb un medi ambient controlat que es troba al soterrani de la seu del BIPM a Breteuil a S\xc3\xa8vres als afores de Par\xc3\xads. Es necessiten tres claus diferents per obrir la caixa forta. Altres c\xc3\xb2pies oficials del prototip van ser posades a disposici\xc3\xb3 d'altres estats per ser utilitzades com la seva norma. Aquestes c\xc3\xb2pies es comparen amb el Prototip oficial aproximadament cada 50 anys._NEWLINE_El Prototip Internacional \xc3\xa9s un de tres cilindres fets el 1879. El 1883, es va constatar que la seva massa era id\xc3\xa8ntica a la massa del prototip de l'Arxiu de la Rep\xc3\xbablica fet vuitanta-quatre anys abans, i va ser ratificat oficialment como el quilogram a la primera CGPM del 1889._NEWLINE_Mesures modernes fetes amb Vienna Standard Mean Ocean Water, que \xc3\xa9s aigua destil\xc2\xb7lada pura amb una composici\xc3\xb3 isot\xc3\xb2pica representativa de la mitjana dels oceans del m\xc3\xb3n (per\xc3\xb2 sense sal), mostren que aquesta aigua t\xc3\xa9 una densitat de 0,999975 \xc2\xb1 0,000001 kg/l en el punt de m\xc3\xa0xima densitat que s'assoleix a 3,984\xc2\xa0\xc2\xb0C, en una atmosfera est\xc3\xa0ndard a 101324,99968 Pa de pressi\xc3\xb3. Per tant, un dec\xc3\xadmetre c\xc3\xbabic d'aigua en el seu punt de m\xc3\xa0xima densitat seria 25 parts per mili\xc3\xb3 menys massiu que el Prototip Internacional.\n_START_SECTION_\nL'estabilitat del Prototip Internacional del Quilogram\n_START_PARAGRAPH_\nPer definici\xc3\xb3, l'error en el valor mesurat del Prototip Internacional de massa \xc3\xa9s exactament zero; el Prototip \xc3\xa9s el quilogram. No obstant aix\xc3\xb2, qualsevol canvi en la massa del Prototip amb el temps es pot deduir mitjan\xc3\xa7ant la comparaci\xc3\xb3 de la seva massa amb la de les seves c\xc3\xb2pies oficials emmagatzemades a tot el m\xc3\xb3n, un proc\xc3\xa9s que s'anomena verificaci\xc3\xb3 peri\xc3\xb2dica. Per exemple, els EUA tenen quatre quilograms est\xc3\xa0ndards de plat\xc3\xad-iridi (Pt-10Ir), dos dels quals, el K4 i el K20, s\xc3\xb3n part del lot original de 40 r\xc3\xa8pliques lliurades en 1884. El prototip K20 va ser designat com l'est\xc3\xa0ndard primari de massa per als EUA. Ambd\xc3\xb3s, aix\xc3\xad com els d'altres estats, retornen peri\xc3\xb2dicament a la seu del BIPM per a la seva verificaci\xc3\xb3._NEWLINE_Cal fer notat que cap de les r\xc3\xa8pliques t\xc3\xa9 una massa exactament igual a la del Prototip Internacional, les seves masses estan calibrades i documentades com a valors despla\xc3\xa7ats respecte al Prototip Internacional. Per exemple, el K20, patr\xc3\xb3 primari dels Estats Units, originalment tenia una massa oficial d'1 kg\xe2\x80\x89\xe2\x88\x92\xe2\x80\x8939 micrograms (\xc2\xb5g) el 1889, \xc3\xa9s a dir, el K20 tenia 39\xc2\xa0\xc2\xb5g menys que el Prototip Internacional. Una verificaci\xc3\xb3 realitzada el 1948 va mostrar una massa de 1 kg\xe2\x80\x89\xe2\x88\x92\xe2\x80\x8919 \xc2\xb5g i la darrera verificaci\xc3\xb3 realitzada el 1999 va mostrar una massa exactament id\xc3\xa8ntica al seu valor original del 1889. D'altra banda, difer\xc3\xa8ncia de les variacions transit\xc3\xb2ries d'aquest tipus, el K4 ha disminu\xc3\xaft la seva massa de manera persistent en relaci\xc3\xb3 amb el Patr\xc3\xb3 Internacional. Els prototips de prova s'usen amb molta m\xc3\xa9s freq\xc3\xbc\xc3\xa8ncia que els prototips primaris i s\xc3\xb3n propensos a les ratllades i d'altres tipus de desgast. El K4 es va lliurar el 1889, originalment amb una massa oficial de 1 kg\xe2\x80\x89\xe2\x88\x92\xe2\x80\x8975 \xc2\xb5g, per\xc3\xb2 va ser calibrat oficialment el 1989 amb 1 kg\xe2\x80\x89\xe2\x88\x92\xe2\x80\x89106 \xc2\xb5g i deu anys m\xc3\xa9s tard tenia 1 kg\xe2\x80\x89\xe2\x88\x92\xe2\x80\x89116 \xc2\xb5g. En un per\xc3\xadode de 110 anys, el K4 ha perdut 41\xc2\xa0\xc2\xb5g en relaci\xc3\xb3 al Patr\xc3\xb3 Internacional._NEWLINE_M\xc3\xa9s enll\xc3\xa0 del desgast que els prototips de verificaci\xc3\xb3 poden experimentar, la massa dels prototips nacionals acuradament emmagatzemats poden derivar en relaci\xc3\xb3 amb el Patr\xc3\xb3 Internacional per diferents raons, algunes s\xc3\xb3n conegudes i d'altres no. At\xc3\xa8s que el Patr\xc3\xb3 Internacional i les seves r\xc3\xa8pliques s'emmagatzemen a l'aire (encara que coberts per dues o m\xc3\xa9s campanes de vidre superposades), la massa pot augmentar per mitj\xc3\xa0 de l'absorci\xc3\xb3 de la contaminaci\xc3\xb3 atmosf\xc3\xa8rica per la seva superf\xc3\xadcie. Per aix\xc3\xb2 es netegen seguint un proc\xc3\xa9s desenvolupat pel BIPM entre 1939 i 1946 conegut com el \xc2\xabm\xc3\xa8tode de neteja BIPM\xc2\xbb que compr\xc3\xa8n un fregament suau amb uns cuir d'isard amarat en una soluci\xc3\xb3 d'\xc3\xa8ter i etanol a parts iguals, seguit d'una neteja amb vapor d'aigua bidestil\xc2\xb7lada, i permetent que els prototips reposin durant 7\xe2\x80\x9310 dies abans de la verificaci\xc3\xb3. La neteja dels prototips treu entre 5 i 60\xc2\xa0\xc2\xb5g de contaminaci\xc3\xb3, depenent en gran manera del temps transcorregut des de la darrera neteja. A m\xc3\xa9s, una segona neteja pot treure fins a 10\xc2\xa0\xc2\xb5g m\xc3\xa9s. Despr\xc3\xa9s de la neteja, fins i tot quan s'emmagatzemen a sota de les seves campanes de vidre, el Patro Internacional i les seves r\xc3\xa8pliques immediatament comencen a incrementar la seva massa un altre cop. El BIPM fins i tot ha desenvolupat un model d'aquest augment i va arribar a la conclusi\xc3\xb3 que l'increment mitj\xc3\xa0 \xc3\xa9s d'uns 1,11\xc2\xa0\xc2\xb5g per mes durant els primers 3 mesos despr\xc3\xa9s de la neteja i despr\xc3\xa9s va disminuint a una mitjana d'1\xc2\xa0\xc2\xb5g per any a partir de llavors.\n_START_SECTION_\nImport\xc3\xa0ncia del quilogram\n_START_PARAGRAPH_\nL'estabilitat del Prototip Internacional del Quilogram \xc3\xa9s crucial, at\xc3\xa8s que gran part del sistema d'unitats del SI es basa en el quilogram. Per exemple, el newton es defineix com la for\xc3\xa7a necess\xc3\xa0ria per accelerar un quilogram un metre per segon al quadrat (un metre per segon cada segon). Si la massa del Prototip Internacional va canviant de mica en mica, tamb\xc3\xa9 ha de canvia el newton en la mateixa proporci\xc3\xb3. Al seu torn, el pascal, la unitat del SI per a mesurar la pressi\xc3\xb3 tamb\xc3\xa9 es defineix en termes del newton. Aquesta cadena de depend\xc3\xa8ncies afecta a moltes altres unitats del SI, hi ha el joule, la unitat d'energia, es defineix com el treball que fa una for\xc3\xa7a d'un newton quan el punt on s'aplica es despla\xc3\xa7a un metre en la direcci\xc3\xb3 de la for\xc3\xa7a. I en conseq\xc3\xbc\xc3\xa8ncia, la seg\xc3\xbcent unitat a ser afectada \xc3\xa9s la de pot\xc3\xa8ncia, el watt, que es defineix com un joule per segon. L'ampere tamb\xc3\xa9 es defineix en relaci\xc3\xb3 al newton, i, per tant, en \xc3\xbaltima inst\xc3\xa0ncia respecte del quilogram. Altres unitats electromagn\xc3\xa8tiques afectades per la definici\xc3\xb3 del quilogram s\xc3\xb3n el coulomb, el volt, el tesla i el weber. Fins i tot en resulten afectades les unitats utilitzades en la mesura de la llum, la candela es defineix en funci\xc3\xb3 del watt i al seu torn afecta el lumen i el lux._NEWLINE_A causa del fet que la magnitud de moltes de les unitats que componen el Sistema Internacional es defineixen en \xc3\xbaltima inst\xc3\xa0ncia basant-se en la massa del Prototip Internacional del Quilogram del 1879, la qualitat d'aquest prototip ha de ser protegida amb dilig\xc3\xa8ncia per preservar la integritat del sistema d'unitats. No obstant aix\xc3\xb2, malgrat la millor gesti\xc3\xb3 possible, la massa mitjana del conjunt de tots els prototips del m\xc3\xb3n i la massa del Prototip Internacional hauria divergit altres 5 \xc2\xb5g des de la tercera verificaci\xc3\xb3 peri\xc3\xb2dica feta el 1989. Els laboratoris de metrologia del m\xc3\xb3n hauran d'esperar a la quarta verificaci\xc3\xb3 peri\xc3\xb2dica per confirmar si les tend\xc3\xa8ncies hist\xc3\xb2riques persisteixen._NEWLINE_Afortunadament, la definici\xc3\xb3 de les unitats del SI s\xc3\xb3n molt diferents de les seves realitzacions pr\xc3\xa0ctiques. Per exemple, el metre es defineix com la dist\xc3\xa0ncia que viatja la llum en el buit durant un interval de temps d'1/299.792.458 segons. No obstant aix\xc3\xb2, la realitzaci\xc3\xb3 pr\xc3\xa0ctica d'un metre t\xc3\xadpicament pren la forma d'un l\xc3\xa0ser d'heli-ne\xc3\xb3, i la longitud del metre queda representada \xe2\x80\x94no definida\xe2\x80\x94 com 1.579.800,298728 longituds d'ona d'aquest l\xc3\xa0ser. Suposem ara es descobreix que el mesurament oficial del segon s'ha despla\xc3\xa7at unes poques parts per mil milions (en realitat \xc3\xa9s extremadament estable). No hi hauria cap efecte autom\xc3\xa0tic sobre el metre, perqu\xc3\xa8 els cient\xc3\xadfics que realitzen calibratges del metre simplement continuaran mesurant el mateix nombre de longituds d'ona del l\xc3\xa0ser fins que s'arribi a un acord per fer-ho d'una altra manera. El mateix tamb\xc3\xa9 \xc3\xa9s aplicable a la depend\xc3\xa8ncia del m\xc3\xb3n real en el quilogram: si es troba que la massa del Prototip Internacional ha canviat una mica, no hi haur\xc3\xa0 un efecte autom\xc3\xa0tic sobre les altres unitats de mesura pel fet que les seves realitzacions pr\xc3\xa0ctiques proporcionen una capa d'abstracci\xc3\xb3 a\xc3\xafllant. Qualsevol discrep\xc3\xa0ncia hauria de ser reconciliada, perqu\xc3\xa8 la virtut del SI \xc3\xa9s la precisa harmonia, matem\xc3\xa0tica i l\xc3\xb2gica, que hi ha entre les seves unitats. Si definitivament es demostra que el valor del Prototip Internacional del Quilogram ha canviat, una soluci\xc3\xb3 simple seria tornar a definir el quilogram com igual a la massa del Prototip m\xc3\xa9s un valor de despla\xc3\xa7ament, de manera similar al que es fa actualment amb les seves r\xc3\xa8pliques, per exemple, \xc2\xabel quilogram \xc3\xa9s igual a la massa de la Prototip Internacional + 42 parts per mil milions\xc2\xbb (equivalent a 42\xc2\xa0\xc2\xb5g)_NEWLINE_Per\xc3\xb2 la soluci\xc3\xb3 a llarg termini d'aquest problema, consistir\xc3\xa0 a alliberar el SI de la depend\xc3\xa8ncia del Prototip Internacional mitjan\xc3\xa7ant el desenvolupament d'una realitzaci\xc3\xb3 pr\xc3\xa0ctica del quilogram que es pugui reproduir en diferents laboratoris seguint unes especificacions escrites. Les unitats de mesura d'una realitzaci\xc3\xb3 pr\xc3\xa0ctica d'aquest tipus han de tenir les seves magnituds definides de manera precisa i expressades en termes de constants f\xc3\xadsiques fonamentals. Mentre que una gran part del SI es continu\xc3\xaf basant en el quilogram, aquest hauria de basar-se en constants universals de la natura. Fa tremps que es treballa per assolir aquest objectiu i la soluci\xc3\xb3 final \xc3\xa9s a prop, per\xc3\xb2 cap alternativa ha arribat encara a una incertesa d'un parell de parts per 10\xe2\x81\xb8 (~20\xc2\xa0\xc2\xb5g) necess\xc3\xa0ria per millorar el Prototip Internacional. No obstant aix\xc3\xb2, l'any 2007 el National Institute of Standards and Technology (Institut Nacional d'Est\xc3\xa0ndards i Tecnologia) dels Estats Units (NIST), va fer la implementaci\xc3\xb3 d'una balan\xc3\xa7a de watt que s'acostava a aquest objectiu, amb una incertesa demostrada de 36\xc2\xa0\xc2\xb5g.\n_START_SECTION_\nNova definici\xc3\xb3 del quilogram\n_START_PARAGRAPH_\nEl quilogram \xc3\xa9s l'\xc3\xbanica unitat del SI que encara es defineix a trav\xc3\xa9s d'un artefacte. En el passat el metre tamb\xc3\xa9 havia estat definit com un artefacte (una barra de plat\xc3\xad-iridi), per\xc3\xb2 va ser redefinit en termes de constants fonamentals de la natura (primer basant-se en la longitud d'ona de la llum emesa pel cript\xc3\xb3, i m\xc3\xa9s tard respecte de la velocitat de la llum), de manera que el metre es pot reproduir en els diferents laboratoris a partir d'un full d'especificacions. A la 94a confer\xc3\xa8ncia del Comit\xc3\xa8 Internacional de Pesos i Mesures de l'octubre del 2005 es va recomanar una nova definici\xc3\xb3 del quilogram basant-se en una constant f\xc3\xadsica._NEWLINE_L'octubre del 2010, el Comit\xc3\xa8 Internacional de Pesos i Mesures (CIPM) va votar a favor de presentar una resoluci\xc3\xb3 a la consideraci\xc3\xb3 de la propera Confer\xc3\xa8ncia General de Pesos i Mesures (CGPM), per tal que el quilogram es defineixi en termes de la constant de Planck h. Aquesta proposta va ser acceptada i adoptada com a resoluci\xc3\xb3 per la 24a CGPM l'octubre de 2011 i, a m\xc3\xa9s, es va avan\xc3\xa7ar la data de celebraci\xc3\xb3 de la 25a Confer\xc3\xa8ncia del 2015 al 2014. Aquesta nova definici\xc3\xb3 te\xc3\xb2ricament permetria que qualsevol aparell sigui capa\xc3\xa7 de delinear el quilogram en termes de la constant de Planck, sempre que tingui prou precisi\xc3\xb3, exactitud i estabilitat. Ara per ara, hi ha un tipus gen\xc3\xa8ric d'aparell, la balan\xc3\xa7a de watt, que s'hi aproxima._NEWLINE__NEWLINE_Finalment, el 16 de novembre de 2018, la Confer\xc3\xa8ncia General de Pesos i Mesures (CGPM) va aprovar el canvi de la definici\xc3\xb3 de kilogram en termes de la constant de Planck. Es va aprovar que aquest canvi entraria en vigor el 20 de maig de 2019, dia mundial de la Metrologia. La nova definici\xc3\xb3 de quilogram \xc3\xa9s la seg\xc3\xbcent:_NEWLINE_El quilogram \xc3\xa9s la unitat de massa i la seva magnitud s'estableix mitjan\xc3\xa7ant la fixaci\xc3\xb3 del valor num\xc3\xa8ric de la constant de Planck amb el valor 6,62607015\xc3\x9710\xe2\x81\xbb\xc2\xb3\xe2\x81\xb4 quan s'expressa en unitats de J\xc2\xb7s, que \xc3\xa9s equivalent a kg\xc2\xb7m\xc2\xb2\xc2\xb7s\xe2\x81\xbb\xc2\xb9, on el metre i el segon estan definits en termes de c i de \xce\x94vCs."